
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Irakista,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että Irakin parlamentti on laatimassa henkilöoikeudellista asemaa koskevaan lakiin 188/1959 muutoksia, jotka rajoittaisivat naisten oikeuksia merkittävästi; toteaa, että tämän seurauksena perheasiat, mukaan lukien avioliittoa, avioeroa ja lasten huoltajuutta koskevat asiat, siirtyisivät käytännössä siviilituomioistuimilta uskonnollisten tuomioistuinten toimivaltaan, mikä YK:n asiantuntijoiden mukaan johtaisi huolestuttavien jakolinjojen muodostumiseen uskontokuntien välille; toteaa, että joillakin tytöillä avioliiton solmimisen alaikäraja olisi yhdeksän vuotta ja pojilla 15 vuotta ja että on olemassa pelko naisiin kohdistuvan väkivallan lisääntymisestä tulevaisuudessa; ottaa huomioon, että 22 prosentissa rekisteröimättömistä avioliitoista on osapuolena alle 14-vuotias tyttö; ottaa huomioon, että esitetyt muutokset lisäävät naispuolisten lasten, erityisesti orpojen ja pienituloisten perheiden lasten, haavoittuvuutta ja riskiä joutua holhoojien ja/tai sukulaisten harjoittaman ihmiskaupan ja hyväksikäytön uhriksi; ottaa huomioon, että Irakin korkein oikeus totesi kaikkein ongelmallisimmat muutokset perustuslain mukaisiksi ennen kolmatta käsittelyä, jota päätettiin lykätä 2. lokakuuta 2024; ottaa huomioon, että Irakin naisten oikeuksien tilanne on ollut jo ennestään ankaran arvostelun kohteena;
B.	ottaa huomioon, että Irakissa toiminut YK:n UNITAD-tutkintaryhmä tutki Da’eshin naisia, erityisesti jesidinaisia, kohtaan tekemiä seksuaalirikoksia, kunnes joutui lopettamaan toimintansa 17. syyskuuta 2024 YK:n turvallisuusneuvoston päätettyä Venäjän ja Kiinan tukemana viime vuonna olla jatkamatta sen toimeksiantoa; toteaa, että Irakissa toimivan YK:n UNAMI-avustusoperaation on niin ikään lopetettava toimintansa vuonna 2025;
C.	ottaa huomioon, että vuoden 2016 Saharov-mielipiteenvapauspalkinto myönnettiin kahdelle irakilaiselle jesidinaiselle, Nadia Muradille ja Lamiya Aji Basharille, heidän taistelustaan konflikteihin liittyvän seksuaalisen väkivallan torjumiseksi;
D.	ottaa huomioon, että Irakin perustuslain 14 artiklan mukaan irakilaiset ovat yhdenvertaisia lain edessä eikä sukupuoleen perustuvaa syrjintää sallita;
E.	ottaa huomioon, että 73 prosenttia irakilaisen mielipidekyselyryhmän kyselyyn vastanneista ilmoitti vastustavansa voimakkaasti lakiin 188/1959 esitettyjä muutoksia;
[bookmark: _GoBack]1.	kehottaa Irakin parlamenttia hylkäämään kaikilta osin ja välittömästi lakiin 188/1959 (henkilöoikeudellista asemaa koskeva laki) ehdotetut muutokset; korostaa erittäin huolestuneena, että muutokset rikkoisivat naisten perusoikeuksia koskevia Irakin kansainvälisiä velvoitteita ja johtaisivat merkittävään taantumiseen, maan kansainvälisen maineen huonontumiseen entisestään ja joidenkin kahden- ja monenvälisiltä järjestöiltä saatujen ulkomaisten avustusten epäämiseen;
2.	kiittää niitä naisia, myös Irakin parlamentin jäseniä, jotka ovat tuominneet uudistuksen, sekä kansalaisjärjestöjä, aktivisteja ja kansalaisyhteiskunnan jäseniä, jotka ovat taistelleet vuodesta 1959 lähtien säilyttääkseen yhden alueen edistyksellisimmistä laeista;
3.	kehottaa varapuheenjohtajaa / korkeaa edustajaa ja EU:n jäsenvaltioita tuomitsemaan ehdotetut muutokset; kehottaa EU:n edustustoa Irakissa asettamaan kehittämisavustusten ehdoksi seksuaalista ja sukupuolistunutta väkivaltaa koskevan oikeusalan koulutuksen ja naisten turvakotien perustamisen; kehottaa Irakia hyväksymään kansallisen toimintasuunnitelman lapsiavioliittojen lopettamiseksi, avioliitossa tapahtuvan raiskauksen säätämiseksi rangaistavaksi, perheväkivallan torjumiseksi ja naisten ja tyttöjen oikeuksien vahvistamiseksi kaikkinaisen naisten syrjinnän poistamista koskevan yleissopimuksen mukaisesti; kehottaa tiivistämään kumppanuutta Irakin parlamentin ihmisoikeusvaliokunnan kanssa Irakin kansainvälisten velvoitteiden mukaisesti;
4.	muistuttaa, että nykyisen henkilöoikeudellista asemaa koskevan lain mukaan lapsesta tulee muslimi, jos hänen vanhemmistaan vähintään toinen on kääntynyt islaminuskoon; pitää valitettavana, että jos lakiin ehdotetut muutokset hyväksytään, ne johtavat šaria-lain vieläkin radikaalimpaan soveltamiseen; katsoo, että nämä uudet määräykset heikentävät myös Irakin valtiota ja vaikuttavat maan vähemmistöihin; ilmaisee syvän huolensa näiden muutosten vaikutuksista Irakin kristittyjen yhteisöihin;
5.	kehottaa EU:n jäsenvaltioita lisäämään tukeaan Irakissa toimiville naisten ja lasten oikeuksien puolustajille;
6.	on erittäin huolissaan siitä, ettei rikoslaissa anneta naisiin ja lapsiin kohdistuvaa perheväkivaltaa koskevaa oikeudellista suojaa, ja kehottaa korjaamaan tämän puutteen;
7.	kehottaa puhemiestä käännättämään tämän päätöslauselman arabiaksi ja välittämään sen Irakin parlamentille ja hallitukselle, varapuheenjohtajalle / korkealle edustajalle ja jäsenvaltioille.

